Mai 2008

Mai 2008, kroonika.

2008. aasta mai algas neljapäeval ja lõppes 31 ööpäeva hiljem laupäeval.

1. mai

Saksamaa alustas vastavalt Eestiga sõlmitud esinduslepingule Ghana kodanikele Eesti viisade väljastamist.
Saksamaal Hamburgis kasvas vasakpoolsete maipüha demonstratsioon üle öö läbi kestnud tänavarahutusteks, mille käigus süüdati massiliselt autosid ja prügikaste ning rünnati politseinikke pudelitega. Vasakpoolsed demonstrandid muutusid vägivaldseks pärast seda kui politsei takistas neid ründamast äärmusparempoolsete korraldatud vastumeeleavaldust.
Suurbritannias toimusid kohalike omavalitsuste valimised, kus keskmiselt 44-protsendilise toetusega osutus edukaimaks opositsiooniline Konservatiivne Partei.
Türgi lennuvägi alustas veidi enne keskööd taas Iraagi põhjaosas paiknevate Kurdistani Töölispartei tugipunktide pommitamist.
Ameerika Ühendriigid kehtestasid täiendavad sanktsioonid Birma sõjaväevõimudele kuuluvate riiklike ettevõtete suhtes. Eelkõige puudutavad sanktsioonid Birma vääriskivi- ja puidutööstuse ettevõtteid.
Colombia valitsuse otsusega jõustus ühepoolne viisavabadus Eesti kodanikele.
Iraagis Diyālá kubernerkonnas Balad Ruzi linnas enesetaputerroristide korraldatud kahes rünnakus hukkus 35 ja sai vigastada 66 inimest.
Eesti kaitseministeeriumi kaitsepoliitika asekantslerina asus tööle Sven Sakkov.

2. mai

Suurbritannia maiustuste- ja joogikontsern Cadbury Schweppes jagati kaheks iseseisvaks osaks: Suurbritannia maiustustetootja jätkas tegevust Cadbury nime all, karastusjookide tööstus Ameerika Ühendriikides hakkas kandma nime Dr Pepper Snapple Group.
Kuubas jõustus seadusemuudatus, millega tühistati seni eraisikutele kehtinud personaalarvutite omamise keeld.
Tšiili lõunaosas aktiviseerus vähemalt 450 aastat kustunud olnud Chaiténi vulkaan. Tuhapursete tulemusel evakueeriti vulkaani lähistel paiknevast Chaiténi linnast ja muudest asulatest esimesel päeval tuhatkond, järgmistel päevadel veel vähemalt 4000 inimest.
Birma rannikut tabas 27. aprillil India ookeanil tekkinud orkaan Nargis, tekitades ulatuslikke purustusi ja inimohvreid. Birma võimude teatel hukkus tormis ligi 78 000 inimest.
Jeemeni põhjaosas Şa‘dah' linna Ben Salmani mošee juures toimus pärast reedese palvuse lõppu võimas pommiplahvatus, milles hukkus 15 ja sai vigastada 55 inimest.
Sudaanis kukkus alla Waust Jūbāsse lennanud helikopter Beechcraft 1900. Hukkusid kõik 23 helikopteri pardal viibinud inimest, teiste seas ka Lõuna-Sudaani autonoomse piirkonna kaitseminister Dominic Dim Deng.
Eestis Tallinna Jaani kirikus toimus helilooja Urmas Sisaski missa nr 5 "Chateau Rocher" esmaettekanne. Teos on pühendatud Eesti Vabariigi 90. aastapäevale ja eesti rahvale.
Eestis kuulutati Juhan Liivi luuleauhinna laureaadiks Eha Lättemäe.

3. mai

Valgevenest lahkus üksteist Ameerika Ühendriikide diplomaati, kelle Valgevene võimud olid kuulutanud persona non grata'ks. Selle tulemusel vähenes saatkonna töötajate arv Minskis nelja inimeseni.
Ameerika Ühendriikidele kuuluval Guami saarel toimusid presidendivalimiste eelvalimised, kus osalesid ainult Demokraatliku Partei kandidaadid. Võidukaks osutus senaator Barack Obama.
Ameerika Ühendriikides tarkvarafirma Microsoft tühistas ametlikult kolm kuud varem tehtud pakkumise Interneti sisuteenuseid pakkuva firma Yahoo ülevõtmiseks, kuna firmad ei suutnud selle aja kestel hinnas kokku leppida.
Türkmenistani president Gurbanguly Berdimuhammedow andis korralduse oma eelkäija Saparmyrat Nyýazowi kullast kuju mahavõtmiseks Aşgabati kesklinnast ja üleviimiseks äärelinna.
Eesti Keskerakonna Tartu piirkonna esimeheks valiti tagasi XI Riigikogu liige Aadu Must.

4. mai

Abhaasia võimud teatasid kahe mehitamata Gruusia luurelennuki allatulistamisest oma õhuruumis. Gruusia võimud väidetavat lennukite hävitamist ei kommenteerinud.
Läti territoriaalvetes Irbe väinas 14 meremiili kaugusel Sõrve säärest sõitis madalikule Bahama lipu all sõitnud kruiisilaev Mona Lisa 972 inimesega pardal. Esialgsetel andmetel laev oluliselt kahjustada ei saanud.
Boliivia Santa Cruzi departemangus toimus rahvahääletus haldusüksuse autonoomia suurendamiseks. Senisest laialdasemat autonoomiat toetas esialgsetel andmetel üle 85 protsendi hääletanud kodanikest. Boliivia keskvalitsus kuulutas rahvahääletuse seadusevastaseks.
Eestis Harjumaal Kehra linnas süttisid kohaliku aja järgi kell 2.48 öösel Kehra paberivabriku kaks paberimasinat. Põleng kustutati hommikul kell 06.29. Tulekahju kustutamisel said kergelt vigastada üks vabriku töötaja ja üks tuletõrjuja.
Eestis Tallinnas pühitses EELK peapiiskop Andres Põder sisse Nõmme Lunastaja kiriku.

5. mai

Rahvusvahelise Valuutafondi peaökonomist Simon Johnson teatas, et lahkub 1. septembril ametist.
Gruusia uueks välisministriks nimetati ametist tagasi astunud Davith Bakradze asemel Eka Tkešelašvili.
Hiina president Hu Jintao alustas viiepäevast riigivisiiti Jaapanis.
Hiinas Shenzeni linnas algasid kõnelused dalai-laama Tenzin Gyatso ja Hiina valitsuse esindajate vahel, et arutada poliitilist olukorda Tiibeti autonoomses piirkonnas.
Eestis Ida- ja Lääne-Virumaal algas kaitsejõudude iga-aastane suurõppus "Kevadtorm". Kokku osaleb õppustel enam kui 3000 kaitseväelast.
Eestis Tallinnas tehti Coca-Cola Plaza kobarkinole kohaliku aja järgi kell 17.55 pommiähvardus. Inimesed evakueeriti kinost, kuid lõhkekeha ei leitud.
Eestis mõistis Harju Maakohus kaheksaks kuni kümneks aastaks vangi neli meest, kes osalesid aktsiaseltsi Riigi Kinnisvara endise juhi Tiit Ottise mõrvakatse ettevalmistamisel ja läbiviimisel 7. oktoobril 2005, mille tagajärjel sai surma koolitüdruk Veronika Dari.

6. mai

Iirimaal lahkus ametist peaminister Bertie Ahern.
Itaalia president Giorgio Napolitano alustas parlamendierakondade liidritega kõnelusi uue valitsuse moodustamiseks.
Ameerika Ühendriikide Indiana ja Põhja-Carolina osariigis toimusid presidendivalimiste eelvalimiskoosolekud, millel osalesid ainult Demokraatliku Partei kandidaadid. Indianas oli võidukas senaator Hillary Clinton, Põhja-Carolinas senaator Barack Obama.
Ameerika Ühendriikide Georgia osariigis hukati mürgisüstiga mõrvar William Early Lynd. Tegu oli esimese Ühendriikides täide viidud surmaotsusega pärast septembrit 2007, mil nende täideviimine peatati Ülemkohtule esitatud taotluse tõttu kaaluda, kas mürgisüsti puhul on tegemist julma ja ebatavalise karistusviisiga.
Taiwanis astus tagasi riigi välisminister James Huang.
Mauritaanias astus ametist tagasi peaminister Zeine Ould Zeidane. Uueks peaministriks nimetati Yahya Ould Ahmed El Waghf.
Eestisse saabus ametlikule visiidile Tšehhi peaminister Mirek Topolánek.
Eesti president Toomas Hendrik Ilves alustas kahepäevast visiiti Saare ja Hiiu maakonnas, et tutvuda piirivalveobjektidega Eesti läänepiiril.

7. mai

Iirimaal astus ametisse peaminister Brian Cowen. Tema nimetamist peaministriks toetas parlamendis 88 saadikut, vastu oli 76.
Venemaal astus ametisse president Dmitri Medvedev.
Venemaa gaasikontserniGazprom direktorite nõukogu asus presidendiks saanud Dmitri Medvedevi asemel ajutiselt juhtima ettevõtte juhatuse esimees Aleksei Miller.
Haiti parlamendi ülemkoda kiitis ühehäälselt heaks Ericq Pierre'i kandidatuuri riigi peaministri ametikohale.

8. mai

Itaalias astus ametisse peaminister Silvio Berlusconi valitsus. Uueks välisministriks sai senine Euroopa Komisjoni asepresident Franco Frattini, kaitseministriks Ignazio La Russa, siseministriks Roberto Maroni ja majandusministriks Giulio Tremonti.
Leedu parlament kiitis häältega 83:23 heaks Lissaboni lepingu.
Läti seim kiitis häältega 70:3 heaks Lissaboni lepingu.
Venemaa Riigiduuma kinnitas häältega 392:56 endise presidendi Vladimir Putini riigi uueks peaministriks.
Eestisse saabus kahepäevasele eravisiidile Läti president Valdis Zatlers.

10. mai

Birmas toimunud rahvahääletusel kiideti heaks sõjaväelise valitsuse poolt hääletusele pandud uue põhiseaduse projekt. Võimude teatel osales referendumil 99 protsenti hääleõiguslikest elanikest, kellest 92,4 protsenti toetas uut põhiseadust.

11. mai

Serbias toimusid ennetähtaegsed parlamendivalimised. Edukaim oli president Boris Tadići valimisliit Euroopaliku Serbia Eest, mis saavutas 38,7 protsendi valijate toetuse ja 103 kohta 250-liikmelises parlamendis. Paremuselt teise tulemuse saavutas 29,1-protsendilise toetusega Serbia Radikaalne Partei, võttes parlamendis 77 saadikukohta. Kokku osales valimistel 60,7 protsenti hääleõiguslikest elanikest.
Mauritaania peaminister Yahya Ould Ahmed El Waghf tegi teatavaks oma valitsuskabineti koosseisu.

12. mai

Venemaa peaminister Vladimir Putin tegi teatavaks oma uue valitsuskabineti koosseisu. Kõik peamised ministrid säilitasid oma senised ametikohad.
Haiti parlamendi alamkoda lükkas häältega 51:35 tagasi Ericq Pierre'i kandidatuuri riigi peaministri ametikohale, mille 7. mail oli heaks kiitnud parlamendi ülemkoda.
Filipiinide president Gloria Macapagal Arroyo andis armu üheksale ohvitserile, kes olid 2003. aastal korraldanud tema vastu ebaõnnestunud riigipöördekatse.
Hiinas tabas Sichuani provintsi 7,9-palline maavärin, mille tulemusel hukkus enam kui 68 000 inimest. Beichuani linnas hävines 80 protsenti kõigist hoonetest.
Liibanoni parlament lükkas taas edasi presidendivalimised. 13. mail toimuma pidanud valimiste uueks kuuepäevaks määrati 10. juuni.
Pakistani valitsusest lahkusid Nawaz Sharifi erakonna Pakistani Muslimi Liiga-Nawaz liikmetest ministrid.
Eestis allkirjastasid ühinemislepingu peamiselt venekeelsete valijate huve esindav Konstitutsioonierakond ja sotsialistlikku maailmavaadet esindav Eesti Vasakpartei.

13. mai

Ameerika Ühendriikide infotehnoloogiafirma Hewlett-Packard teatas infotehnoloogiafirma Electronic Data Systems ostust. Tehingu väärtuseks on 13,9 miljardit USA dollarit.
Ameerika Ühendriikide Lääne-Virginia osariigis toimunud presidendivalimiste eelvalimiskoosolekutel, kus osalesid ainult Demokraatliku Partei kandidaadid, osutus edukaimaks senaator Hillary Clinton.
Austraalia üks juhtivaid panku St. George võttis vastu teise Austraalia panga Westpac poolt tehtud ülevõtmispakkumise mahus 19 miljardit Austraalia dollarit, mille tulemusel luuakse riigi suurim rahandusettevõte.
Indias Jaipuri linnas toimus seeria pommiplahvatusi, mille tulemusel hukkus 60 ja sai vigastada veel 150 inimest.

14. mai

Hispaanias Baskimaal Legutiano linnas plahvatas sõjaväe barakkide juures pomm. Plahvatuses hukkus üks inimene.
Itaalia parlamendi alamkoda toetas toimunud usaldushääletusel häältega 335:275 peaminister Silvio Berlusconi uut valitsust.
Venemaa president Dmitri Medvedev nimetas oma täievoliliseks esindajaks Volga föderaalringkonnas Grigori Rapota ja Lõuna föderaalringkonnas Vladimir Ustinovi.
Ameerika Ühendriikides teatas Demokraatliku Partei senaator ja endine presidendikandidaat John Edwards oma toetusest Barack Obamale kui Demokraatliku Partei kandidaadile presidendivalimistel.
Ameerika Ühendriikide president George W. Bush saabus Iisraeli, alustades oma ringreisi Lähis-Ida riikides.
Ameerika Ühendriikide New Yorgi osariik otsustas tunnistada kõigi väljaspool osariiki ja väljaspool Ameerika Ühendriike sõlmitud samasooliste abielu kehtivust; samuti laiendada samasoolistele abielupaaridele samad soodustused, mis kehtivad erisoolistele abikaasadele.
Eestisse saabus kolmepäevasele visiidile Madalmaade kuninganna Beatrix.

15. mai

Itaalia parlamendi ülemkoda toetas toimunud usaldushääletusel häältega 173:137 peaminister Silvio Berlusconi uut valitsust.
Ameerika Ühendriikides tühistas California osariigi ülemkohus seaduse, millega osariigi võimud olid keelustanud samasooliste abielu. Kohtu hinnangul oli keeld vastuolus põhiseadusega.
Ameerika Ühendriikide meediafirma CBS Corporation teatas kokkuleppe saavutamisest arvuti- ja tehnikauudiste portaali CNET Networks ostmiseks. Tehingu väärtuseks on 1,75 miljardit USA dollarit.
Eestis kinnitas XI Riigikogu õiguskomisjon Kaitsepolitsei peadirektori kandidaadiks Raivo Aegi ja Politseiameti peadirektori kandidaadiks Raivo Küüdi.
Eestis andis Konkurentsiamet jäätmekäitlusfirmale Cleanaway loa sajaprotsendilise osaluse omandamiseks taaskasutatavate jäätmete kogumisega tegelevas ettevõttes Tallinna Sekto.

16. mai

Portugali parlament kiitis heaks portugali keele õigekirja reformi, millega ühtlustatakse Portugalis ja Brasiilias käibiv kirjaviis lähtudes Brasiilia õigekirja reeglitest. Reform viiakse läbi astmeliselt kuue aasta kestel.
Venemaal astus tagasi Stavropoli krai kuberner Aleksandr Tšernogorov. President Dmitri Medvedev nimetas kuberneri kohusetäitjaks Valeri Gajevski.
Ameerika Ühendriigid teatasid pärast kolmeaastast vaheaega toiduabi taastamisest Põhja-Koreale. Aasta jooksul kavatsetakse toiduainete nappuse käes kannatavasse riiki saata 500 000 tonni toiduabi.
Ameerika Ühendriikide president George W. Bush alustas ametlikku visiiti Saudi Araabias.
Dominikaani Vabariigis toimusid presidendivalimised, mille võitis senine riigipea Leonel Fernández Reyna.
Lõuna-Aafrika Vabariigi amputeeritud jalgadega kergejõustiklane Oscar Pistorius saavutas rahvusvahelises Spordi Arbitraažikohtus võidu IAAFi üle ja sai õiguse osaleda Pekingi olümpiamängudel.
Zimbabwe keskvalimiskomisjon määras presidendivalimiste teise vooru toimumise kuupäevaks 27. juuni.
Eesti Sisearhitektide Liit kuulutas välja ja andis kätte oma aastapreemiad. Kokku anti välja viis preemiat, millest ühiskondliku interjööri preemia pälvisid Tea Tammelaan, Malle Jürgenson ja Krista Lepland ning ajaloolise interjööri preemia Külli Salum ja Riina Harik.

17. mai

Rahvusvahelise liberaalsete erakondade ühenduse Liberaalne Internatsionaal kongressil valiti organisatsiooni büroo liikmeks teiste seas ka Eesti poliitik Silver Meikar.
Ameerika Ühendriikides viidi krambihoogude tõttu haiglasse riigi kõige staažikam senaator, endise presidendi John Kennedy noorem vend Edward Kennedy.
Ameerika Ühendriikide Kongressi Esindajatekoja esimees Nancy Pelosi alustas ametlikku visiiti Iraagis.
Kuveidis toimusid parlamendivalimised.
Zimbabwe opositsiooniliider Morgan Tsvangirai teatas, et lükkab talle tehtud tapmisähvarduse tõttu kodumaale naasmise määramata ajaks edasi.
Eestis toimus Noorteühenduste Liidu üldkoosolek, kus valiti liidu juhatuse uuteks liikmeteks Cristo Pajust, Lauri Alver ja Aune Lillemets. Vanast koosseisust valiti juhatusse tagasi Jaan Urb, Ulrika Hurt ja Margus Poola. Juhatuse esimeheks valiti Olger Tali. Uue juhatuse volitused jõustuvad 1. septembril.

18. mai

Gruusia politsei pidas Abhaasia piiri lähistel kinni kuus Venemaa rahuvalvajat, kes sõitsid joobnuna soomustransportööriga otsa taksole. Kuna liiklusõnnetuses keegi kannatada ei saanud, vabastati Vene sõdurid mõni tund hiljem.
Saksamaa liidukantsler Angela Merkel alustas ametlikku visiiti Mehhikos.
Ameerika Ühendriikides astus huvide konflikti tõttu tagasi Vabariikliku Partei presidendikandidaadi John McCaini valimiskampaania rahandusnõunik Thomas Loeffler. 
Jaapanis Tōkyō prefektuuris Chōfu linnas tehti kahjutuks Teise maailmasõja ajast pärinev pomm. Ajutiselt evakueeriti piirkonnast 16 000 inimest, kes kaks tundi hiljem võisid kodudesse tagasi pöörduda.
NASA satelliit Swift avastas gammasähvatuse GRB 080319B, mis toimus Maast 7,5 miljardi valgusaasta kaugusel.

19. mai

Euroopa Arengu- ja Rekonstruktsioonipanga presidendiks valiti Saksamaa aserahandusminister Thomas Mirow.
Šveitsis Genfis algas Maailma Terviseassamblee aastakoosolek, kus organisatsiooni üheks asepresidendiks valiti Eesti poliitik Maret Maripuu.
Taanis algas lasteaiatöötajate streik palgatingimuste parandamiseks. Protestiaktsioonis osaleb 13 000 lasteaednikku.
Türgis jõustus avalikes kohtades suitsetamise keeld.
Hiinas algas kohaliku aja järgi kell 14.28 kolmeminutilise leinaseisakuga kolmepäevane üleriigiline lein 12. mail toimunud maavärina ohvrite mälestamiseks.
Singapuris toimus ASEANi välisministrite kohtumine, kus arutati võimalusi Birma orkaaniohvrite abistamiseks.

20. mai

XIV dalai-laama Tenzin Gyatso saabus Londonisse, alustades kümnepäevast visiiti Suurbritannias.
Läti pealinnas Riias toimus Baltimaade välisministrite kohtumine Saksamaa välisministri Frank-Walter Steinmeieriga. Kohtumisel osales ka Eesti välisminister Urmas Paet.
Prantsusmaal Bordeaux' linnas tabas politsei baskide vasakäärmusliku relvarühmituse Euskadi ta Askatasuna kõrge poliitilise juhi Javier López Peña.
Serbia pealinnas Belgradis toimus Eurovisiooni lauluvõistluse esimene poolfinaal. Võistlusel osalenud Eesti lugu "Leto svet" edasi finaali ei pääsenud.
Ungari ja Ameerika Ühendriigid sõlmisid Ühendriikide viisavabadusprogrammis osalemise eeltingimuseks oleva infovahetuskokkuleppe.
Venemaa president Dmitri Medvedev kinnitas Stavropoli krai kuberneriks senise kuberneri kohusetäitja Valeri Gajevski.
Venemaa koosseisu kuuluva Põhja-Osseetia president Teimuraz Mamsurov pöördus Moskvas resideerivate välisriikide suursaadikute poole palvega aidata kaasa Põhja-Osseetia ja vormiliselt Gruusia koosseisu kuuluva Lõuna-Osseetia ühinemisele üheks riigiks.
Ameerika Ühendriikide Kentucky ja Oregoni osariigis toimusid presidendivalimiste eelvalimiskoosolekud, millel osalesid Demokraatliku Partei kandidaadid. Kentucky osariigis oli edukas senaator Hillary Clinton, Oregonis senaator Barack Obama.
Birma võimud kuulutasid välja ametliku kolmepäevase leina 2. mail riiki tabanud orkaanis Nargis hukkunud inimeste mälestamiseks.
Taiwanil astus ametisse president Ma Yingjiu. Asepresidendiks nimetas ta Vincent Siew ja peaministriks Liu Chao-shiuani.
Guineas vabastati ametist peaminister Lansana Kouyaté ja nimetati uueks peaministriks Ahmed Tidiane Souaré.
Eestis Kärdlas algas kohtuprotsess genotsiidis süüdistatava Arnold Meri üle. Meri ise ennast protsessil süüdi ei tunnistanud.
Eesti XI Riigikogus asutati Eesti-Valgevene parlamendirühm, mille koosseisu kuuluvad Vladimir Velman (esimees), Valeri Korb (aseesimees), Eldar Efendijev, Helle Kalda, Jaan Kundla, Tiit Kuusmik, Heimar Lenk, Inara Luigas, Nelli Privalova, Arvo Sarapuu ja Olga Sõtnik.

21. mai

ÜRO peasekretär Ban Ki-moon alustas ametlikku visiiti Birmas.
Gruusias toimusid parlamendivalimised. Valimised võitis 52,9-protsendilise toetusega president Mihheil Saakašvili valimisliit Ühinenud Rahvuslik Liikumine.
Tšehhis kiitis peaminister Mirek Topoláneki valitsus heaks leppe Ameerika Ühendriikide raketitõrjekilpi kuuluva radari paigutamiseks Tšehhi territooriumile.
Tšehhi valitsus tunnustas Kosovo iseseisvust.
Kambodžas algas kohtuprotsess Punaste khmeeride režiimi sotsiaalministri, riigi kunagise välisministri Ieng Sary abikaasa Ieng Thirithi üle.
Kataris toimunud läbirääkimistel jõudsid Liibanoni koalitsioon ja opositsioon kokkuleppele, mis võimaldab valida riigile pärast kaheksa kuud kestnud võimuvaakumit uue presidendi.
Eesti suurim pank Hansapank avaldas ametliku pressiteate, milles kinnitas, et alates sügisest 2008 võetakse Baltimaades panga uue ärinimena kasutusele emaettevõtte nimi Swedbank.
Eestisse saabus ametlikule visiidile Islandi välisminister Ingibjörg Sólrún Gísladóttir.
Eestis Tallinna Kinomajas algas koostöös Portugali saatkonna ja Camõesi Instituudiga Portugali filmide nädal. Nädala avas Portugali suursaadik Ana Paula Zacarias.
Eesti Reformierakond heitis parteist välja Rõuge vallavolikogu esimehe Jaak Pächteri, pannes talle süüks erakonna teadmata kokkuleppe sõlmimist Isamaa ja Res Publica Liidu ühe poliitikuga.
Eesti Riigikohus jättis rahuldamata endise õiguskantsleri Allar Jõksi taotluse tunnistada kehtetuks ja põhiseadusega vastuolus olevaks erakondade rahastamist puudutavad sätted erakonnaseaduses.

22. mai

Läti pealinnas Riias kohtusid Baltimaade presidendid Toomas Hendrik Ilves, Valdis Zatlers ja Valdas Adamkus ning Poola president Lech Kaczyński.
Serbia pealinnas Belgradis toimus Eurovisiooni lauluvõistluse teine poolfinaal.
Taani pealinnas Kopenhaagenis Danske Radio kontserdisaalis anti eesti heliloojale Arvo Pärdile üle Taani mainekas Léonie Sonningi muusikaauhind.
Venemaa president Dmitri Medvedev viibis ametlikul visiidil Kasahstanis.

23. mai

Saksamaa liidumaade esinduskoda Bundesrat ratifitseeris Lissaboni lepingu.
Venemaa president Dmitri Medvedev ja Hiina president Hu Jintao allkirjastasid Pekingis ühisavalduse, millega mõistsid hukka Ameerika Ühendriikide plaani ülemaailmse raketitõrjekilbi rajamiseks.
Afganistani Helmandi provintsis sai laadimistööde käigus raskelt vigastada Eesti kaitseväe vanemveebel Ivar Brok, kes suri hiljem saadud vigastustesse. Tegemist oli viienda välismissioonil hukkunud Eesti sõduriga.
Eesti peaminister Andrus Ansip alustas kolmepäevast ametlikku visiiti Rootsis.
Eestis andis Rein Otsasoni Fond üle 30 000 Eesti krooni suurused stipendiumid Tartu Ülikooli majandusteaduse doktorandile Triin Kasele, Estonian Business Schooli ärijuhtimise magistrandile Marili Männikule ja Tallinna Tehnikaülikooli ärirahanduse magistrandile Margit Vaaksile.

24. mai

Belgia pealinnas Brüsselis vahistati sõja- ja inimsusvastastes kuritegudes süüdistatuna Kongo Demokraatliku Vabariigi endine asepresident Jean-Pierre Bemba.
Serbia pealinnas Belgradis toimus Eurovisiooni lauluvõistluse finaal. Võistluse võitis Venemaa looga "Believe", mille esitas Dima Bilan.
Colombia keskosas toimus 5,7-pallise tugevusega maavärin, mille epitsenter asus 55 kilomeetri kaugusel pealinnast Bogotást. Maavärin tõi kaasa hoonete purustusi ja maalihkeid; hukkus kuus inimest.

25. mai

Belgia pealinnas Brüsselis Zaventemi lennuväljal murdus kohaliku aja järgi kell 13.30 õhkutõusmisel kolmeks Ameerika Ühendriikide lennufirmale Kalitta Air kuulunud transpordilennuk Boeing 747. Inimesed õnnetuses kannatada ei saanud.
Prantsusmaal lõppes Cannes'i filmifestival. Festivali peaauhinna Kuldne Palmioks pälvis prantsuse filmilavastaja Laurent Cantet' dokumentaalfilm "Entre les murs" (eestikeelne pealkiri "Seinte vahel"). Parima meesnäitleja auhind läks Benicio Del Torole, parima naisnäitleja auhind Sandra Corvelonile.
Ukraina pealinnas Kiievis toimusid linna ajaloo esimesed ennetähtaegsed linnapea valimised.
Venemaa president Dmitri Medvedev kinnitas Venemaa Föderatsiooni Julgeolekunõukogu uue koosseisu. Uute alaliste liikmetena astusid ametisse presidendi administratsiooni ülem Sergei Narõškin ja FSB direktor Aleksandr Bortnikov. Senine FSB ülem Nikolai Patrušev nimetati julgeolekunõukogu sekretäriks; oma koha kaotas asepeaminister Sergei Ivanov.
Haiti president René Preval nimetas uueks peaministri kandidaadiks Robert Manueli.
Liibanoni parlamendis toimusid presidendivalimised. Riigi uueks presidendiks valiti relvajõudude ülemjuhataja, maroniidi kristlasest kindral Michel Sleiman.
Malawis vahistasid õiguskaitseorganid lennuväljal Suurbritanniast kodumaale naasnud ekspresidendi Bakili Muluzi, keda süüdistatakse riigipöördekatse ettevalmistamises.
Eesti Sotsiaaldemokraatliku Erakonna noorteorganisatsiooni Noored Sotsiaaldemokraadid kinnitas ühenduse uueks presidendiks Kairit Pohla ning valis juhatuse liikmeteks Heiki Järveveere, Kertu Kase, Kätlin Orgi ja Kuno Kompuse.

26. mai

Euroopa Liidu välisministrite nõupidamisel Brüsselis kiideti heaks kõneluste alustamine Venemaaga uue partnerlus- ja koostöölepingu sõlmimiseks.
Kanadas astus ametist tagasi riigi välisminister Maxime Bernier, olles eelnevalt tunnistanud oma süüd riikliku tähtsusega dokumentide väärkäsitlemises. Välisministri kohusetäitjaks nimetati väliskaubandusminister David Emerson.
Austraalias astus ametist tagasi Tasmaania peaminister Paul Lennon. Uueks peaministriks nimetati David Bartlett.
Sri Lanka suurima linna Colombo äärelinnas toimus reisirongis plahvatus, milles hukkus kaheksa ja sai vigastada üle 70 inimese.
Taiwani valitseva erakonna Kuomintang esimees Wu Poh-hsiung alustas kuuepäevast ametlikku visiiti Hiinas.
Burundi valitsus sõlmis tingimusteta relvarahu viimase riigis tegutsenud mässulise relvarühmitusega Rahvuslikud Vabastusjõud.
Etioopias mõistis ülemkohus tagaselja surma riigi ekspresidendi Mengistu Haile Mariami.
Eesti president Toomas Hendrik Ilves alustas viiepäevast töövisiiti Kanadas.
Eesti valitsus kiitis heaks riigieelarve strateegia põhimõtted aastateks 2009–2012.
Eesti kaitseväe juhataja Ants Laaneots alustas kolmepäevast ametlikku visiiti Gruusias.
Eesti Kunstnike Liit kuulutas välja Kristjan Raua preemia laureaadid, kelleks said Sirje Helme, Ilmar Kruusamäe, Anu Põder ja Nora Raba.
Tallinnas alustas klientide teenindamist uus taksofirma Tallink Takso.
Eestis elektrirongiliiklust korraldav ettevõte Elektriraudtee AS avas marsruudil Tallinn–Aegviidu uue kiirrongiliini.
Eesti jäätisetootja Premia Tallinna Külmhoone teatas Venemaal Peterburis tegutseva kohaliku suurima jäätisefirma Hladokombinat No 1 ostust.

27. mai

Saksamaa pealinnas Berliinis avati monument aastatel 1933–1945 natsionaalsotsialistide poolt taga kiusatud homoseksuaalsete inimeste mälestuseks. Betoonmonumendi maksumuseks kujunes 600 000 eurot; selle avasid Berliini linnapea Klaus Wowereit ja Saksamaa kultuuriminister Bernd Neumann.
Türgi peaminister Recep Tayyip Erdoğan kuulutas välja riikliku arenguplaani vaesuse vähendamiseks, mille alusel kavatsetakse järgmise viie aasta jooksul maapiirkondadesse suunata 14,5 miljardi USA dollari väärtuses rahalisi vahendeid. Peamiselt on abi kavandatud kurdide elutingimuste parandamiseks Türgi kaguosas.
Birma sõjaväevõimud pikendasid veel kuue kuu võrra opositsioonijuhi Aung San Suu Kyi koduaresti.
Malaisia võimud keelustasid riigi piirialadel kütuse müügi välismaalastele, et kärpida riigi kasvavaid kulutusi kütusetoetustele. Keeld jõustub 30. mail.
Eesti välisminister Urmas Paet viibib ühepäevasel ametlikul visiidil Luksemburgis.
Eestis Tallinnas toimus Eesti Evangeelse Luterliku Kiriku ja Eesti Evangeeliumi Luteriusu Kiriku delegatsioonide nõupidamine, millel arutati kahe kiriku võimalikku ühinemist.
Eestis Tallinnas pandi nurgakivi endise Sakala keskuse asemele rajatavale Solarise keskusele.

28. mai

Saksamaal valis Saksi liidumaa parlament tagasi astunud Georg Milbradti asemel liidumaa uueks peaministriks Stanislaw Tillichi.
Iisraeli kaitseminister Ehud Barak nõudis korruptsioonis süüdistatavalt peaminister Ehud Olmertilt valitsuskoalitsiooni säilitamise nimel tagasiastumist. Viimane teatas, et ei kavatsegi ametist loobuda.
Iraani parlamendi spiikriks valiti konservatiivne poliitik Ali Larijani, endine Iraani pealäbirääkija rahvusvahelistel aatomienergiakõnelustel.
Liibanoni president Michel Sleiman nimetas parlamendi ettepanekul riigi peaministriks ka seni seda ametikohta täitnud Fouad Siniora.
Nepalis kogunes riigi parlamendi uus koosseis. Esimesel istungil kaotati häälteenamusega 560:4 riigis monarhia ja kuulutati välja vabariik. Kuningas Gyanendrale anti viisteist päeva aega kuningapaleest lahkumiseks. 
Eestis lõpetas Tallinna Linnavalitsus ühepoolselt lepingu ühissõidukites piletikontrolli teostanud firmaga Ühisteenused, tuginedes 16. mai kohtuotsusele, mille kohaselt ei olnud piletita sõidu eest trahvide määramine erafirma poolt põhiseadusega kooskõlas.
Hiinast Saksamaale sõitev laev Lehmann Timber, mille pardal oli ka tüürimees Ardo Kalle, sattus Adeni lahel Somaalia piraatide kätte.

29. mai

Islandit tabas 6,7-pallinne maavärin, mille epitsenter asus pealinnast Reykjavíkist 48 kilomeetri kaugusel kagus. Purustustest ja inimohvritest teated puuduvad.
Luksemburgi parlament ratifitseeris viieteistkümnenda riigina Lissaboni lepingu.
Panama pealinnas Panamás toimunud helikopteriõnnetuses hukkus üksteist inimest, kelle seas oli ka Tšiili politseiülem José Alejandro Bernales. 
Lõuna-Korea võimud tühistasid Ameerika Ühendriikide loomalihale kehtestatud viieaastase impordikeelu. Keelu tühistamine oli Ameerika Ühendriikide poolt seatud üheks vabakaubanduslepingu sõlmimise eeltingimuseks.
Eesti kaitseväe juhataja Ants Laaneots suundus Gruusiast edasi ametlikule kahepäevasele visiidile Aserbaidžaani.
Eesti valitsus kinnitas senise Politseiameti peadirektori Raivo Aegi Kaitsepolitsei uueks peadirektoriks ja nimetas Politseiameti uueks juhiks senise Põhja politseiprefekti Raivo Küüdi.

30. mai

Horvaatias mõistis kohus serblaste vastu suunatud sõjakuritegudes süüdi kindral Mirko Noraći ja määras talle seitsmeaastase vanglakaristuse. Kindral Rahim Adimi mõisteti samas süüdistuses õigeks.
Saksamaa valitsus jõudis kokkuleppele 25 protsendi riikliku raudteefirma Deutsche Bahn aktsiate müügis, millest loodetakse riigikassasse 5-8 miljardit eurot lisatulu.
Ameerika Ühendriigid kehtestasid sanktsioonid kurdide separatistliku relvarühmituse Kurdistani Töölispartei vastu.
Hondurases Tegucigalpa lennuväljal sõitis maandumisrajalt välja San Salvadorist saabunud ja firmale Grupo TACA kuulunud reisilennuk Airbus A320. Õnnetuses hukkus seitse ja sai vigastada üle 80 inimese. Hukkunute seas olid ka Hondurase endine sõjavägede ülem kindral Daniel Lopez Carballo ja Kesk-Ameerika Majandusintegratsiooni Panga direktor Harry Brautigam.
Mehhiko president Felipe Calderón ja autokontserni Ford Motor Company president Alan Mullaly jõudsid Méxicos kokkuleppele uue autotehase rajamises Mehhikosse. Fordi poolt autotehasesse investeeritavad kolm miljardit USA dollarit on Mehhiko ajaloo suurim välisinvesteering.
Eestis viibis ühepäevasel ametlikul visiidil Prantsusmaa peaminister François Fillon.

31. mai

Abhaasia võimud teatasid, et on raudteevõrgu remontimiseks kutsunud riiki kolmsada Venemaa raudteevägede sõdurit. Gruusia mõistis Vene sõdurite sisenemise Abhaasiasse hukka ja süüdistas Venemaad sõjalise sissetungi kavandamises.
Läti pealinnas Riias toimus riigi ajaloo teine geiparaad.
Prantsusmaa välisminister Bernard Kouchner tegi üllatusvisiidi Iraaki.
Ameerika Ühendriikides New Yorgis toimunud rahvusvahelistel võistlustel meeste 100 meetri jooksus püstitas jamaicalane Usain Bolt uue maailmarekordi ajaga 9,72. 
Ameerika Ühendriikides teatas Demokraatliku Partei presidendikandidaadiks pürgiv senaator Barack Obama, et astus välja pastor Jeremiah Wrighti rassistlike ja Ameerika-vastaste sõnavõttude tõttu kuulsaks saanud Chicago kirikust Trinity United Church of Christ.
Eestis Harjumaal Keilas tähistati laada ja rahvaüritustega Keilale linnaõiguste andmise 70. aastapäeva.

 2008-5